**ՀԻՄՆԱՎՈՐՈՒՄ**

**«ԿԱՐԳԱՎՈՐՎՈՂ ՆՅՈՒԹԵՐԻ ԳՈՐԾԱԾՄԱՆ ԲՆԱԳԱՎԱՌՈՒՄ ՀՈՍԱԿՈՐՈՒՍՏՆԵՐԻ ԴԻՏԱՆՑՄԱՆ ԿԱՐԳԸ, ԴԻՏԱՆՑՄԱՆ ԱՐԴՅՈՒՆՔՆԵՐԻ ՀԱՇՎԱՌՄԱՆ ԳՐԱՆՑԱՄԱՏՅԱՆԻ ՎԱՐՄԱՆ ԿԱՐԳԸ ԵՎ ՁԵՎԸ ՀԱՍՏԱՏԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

1. **Ընթացիկ իրավիճակը և իրավական ակտի ընդունման անհրաժեշտությունը.**

Հայաստանի Հանրապետության և Եվրոպական միության և Ատոմային էներգիայի եվրոպական համայնքի ու դրանց անդամ պետությունների միջև 2017 թվականի նոյեմբերի 24-ին ստորագրվել է համապարփակ և ընդլայնված գործընկերության համաձայնագիրը (այսուհետ նաև՝ Համաձայնագիր), իսկ 2021 թվականի մարտի 1-ին մտել է ուժի մեջ:

Համաձայնագրի VII հավելվածում ամրագրված են կիրարկման ենթակա Եվրոպական խորհրդարանի և Խորհրդի 2009 թվականի սեպտեմբերի 16-ի թիվ 1005/2009 և 2024 թվականի փետրվարի 7-ի թիվ 2024/573 կանոնակարգերը (այսուհետ նաև՝ Կանոնակարգեր): Կանոնակարգերից բխող պահանջներն արտացոլված են նաև 2019թ. հունիսի 1-ին Համաձայնագրի կիրարկման ճանապարհային քարտեզում (այսուհետ նաև՝ Ճանապարհային քարտեզ), որը հաստատվել է ՀՀ վարչապետի N 666–Լ որոշմամբ:

Ըստ վերը նշված իրավական ակտերի՝ Հայաստանի Հանրապետությունը պարտավոր է տեղայնացնել օզոնային շերտը քայքայող նյութերի և հիդրոֆտորածխածինների (այսուհետ՝ Կարգավորվող նյութեր)` գործածման բնագավառում հոսակորուստների դիտանցման, դրանց արդյունքների հաշվառման գրանցամատյանի ձևի և վարման հետ կապված իրավակարգավորումները:

Ըստ նոր իրավակարգավորումների՝ հստակ կնախատեսվեն հոսակորուստների դիտանցման այն օբյեկտները (սառնամատակարարման, օդորոկման, ջերմային պոմպերի և սառնագենտ պարունակող այլ սարքավորումների համակարգեր), որոնք ենթակա կլինեն հոսակորուստների դիտանցման: Բացի այս, նախատեսված կլինեն ժամանակահատվածներ, որոնք կենթադրեն պարտադիր հոսակորուստների դիտանցում: Կսահմանվեն նաև դրույթներ, որոնք կվերաբերեն գրանցամատյանի ստեղծմանը և վարմանը, թղթային տարբերակին վերաբերող պահանջներին:

1. **Առաջարկվող կարգավորման բնույթը.**

Այս բնագավառում Հայաստանի Հանրապետությունը շարունակում է կատարել իր ստանձնած միջազգային պարտավորությունները, որոնք բխում են Համաձայնագրից և հիմքում ունեն «Օզոնային շերտի պահպանության մասին» Վիեննայի կոնվենցիայից և «Օզոնային շերտը քայքայող նյութերի մասին» Մոնրեալի արձանագրությունից բխող պահանջները: Ըստ այդմ՝ անհրաժեշտ է ապահովել վերը հիշատակված իրավակարգավորումների տեղայնացում և ոլորտի կարգավորիչ իրավական ակտերի ներդաշնակեցում:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է շրջակա միջավայրի նախարարության կողմից:

1. **Ակնկալվող արդյունքը.**

Նախագծի ընդունմամբ կապահովվի գործող ոլորտային ներպետական և Եվրոպական Միության ոլորտային օրենսդրության ներդաշնակեցում, որը, որպես պարտավորություն, Հայաստանը ստանձնել է Հայաստանի Հանրապետության և Եվրոպական միության և Ատոմային էներգիայի եվրոպական համայնքի ու դրանց անդամ պետությունների միջև 2017 թվականի նոյեմբերի 24-ին ստորագրված համապարփակ և ընդլայնված գործընկերության համաձայնագրով: Բացի այս, նոր իրավակարգավորումների արդյունքում ոլորտում հնարավոր կլինի ապահովել հասարակական հարաբերությունների կարգավորման նոր մակարդակ՝ համահունչ ժամանակակից գիտական պահանջներին և միտումներին:

1. **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

«Կարգավորվող նյութերի գործածման բնագավառում հոսակորուստների դիտանցման կարգը, դիտանցման արդյունքների հաշվառման գրանցամատյանի վարման կարգը և ձևը հաստատելու մասին»Կառավարության որոշմաննախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա և պետական բյուջեի եկամուտներում և ծախսերում փոփոխություններ չեն նախատեսվում:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը համահունչ է Կառավարության 2021-2026թթ. ծրագրի 1.1 ԱՐՏԱՔԻՆ ՔԱՂԱՔԱԿԱՆՈՒԹՅՈՒՆ բաժնի 4-րդ կետին: